Vrou in rolstoel glo met dwelms betrapFoto verskaf deur die SAID ŉ 74-jarige vrou, in ŉ rolstoel, is met heroïen ter waarde van ongeveer R500 000 by OR Tambo Internasionale Lughawe betrap. Sicelo Mkosi, woordvoerder van die Suid-Afrikaanse Inkomstediens, het gesê die heroïen is in vervalste kompartemente in die vrou se handsak versteek. Die vrou is Donderdag by die lughawe voorgekeer. “Sy was op pad na Europa. Dwelmtoetse is gedoen op die poeieragtige stof in haar handsak en dit het positief getoets vir heroïen.” Doeanebeamptes het ŉ strafregtelike saak by die plaaslike polisiestasie aanhangig gemaak en die vrou is in hegtenis geneem op aanklag van dwelmbesit en poging om dwelms te smokkel. “Die vrou sal binnekort in die hof verskyn.”